ฟินันซ่าเบรกออกกองฝอยทอง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ศก.ยุโรปฟื้นฉุดผลตอบแทน จ่อตั้งทาร์เก็ตฟันด์ซื้อหุ้นไทย
 
โพสต์ทูเดย์ — บลจ.ฟินันซ่า เบรกขายพันธบัตรโปรตุเกส หลังเศรษฐกิจยุโรปฟื้น ฉุดผลตอบแทนลด ชี้หุ้นไทยผันผวน เตรียมออกทาร์เก็ตฟันด์ซื้อหุ้นเดือน ก.พ.นี้
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า บริษัทได้หยุดการจัดตั้งกองทุนพันธบัตรโปรตุเกสที่มีอายุสั้น เนื่องจากอัตราผลตอบแทนของพันธบัตรลดลงต่อจากสถานการณ์ในยุโรปที่คลี่คลายในทางที่ดีขึ้น เงินยูโรแข็งค่าขึ้น บริษัทจึงยกเลิกขายกองทุนที่ไปลงทุนพันธบัตรโปรตุเกส อายุกองทุน 6 เดือนลง ส่วนพันธบัตรโปรตุเกสที่มีอายุยาวยังมีโอกาส แต่ต้องดูความเสี่ยงให้รอบคอบก่อน
“ผลตอบแทนพันธบัตรโปรตุเกสลดลง และอยู่ในระดับใกล้เคียงกับพันธบัตรในประเทศไทย ก็ทำให้ไม่น่าสนใจแล้ว ซึ่งโอกาสลงทุนของพันธบัตรโปรตุเกสถือว่าจบลงเร็วมากเพียงไม่กี่เดือน ขณะที่พันธบัตรเกาหลีได้รับความสนใจมาปีกว่า” นายธีรพันธุ์ กล่าว
สำหรับการปรับขึ้นดอกเบี้ยนโยบายของไทยเป็น 2.25% ส่งผลให้อัตราผลตอบแทนของพันธบัตรรัฐบาล และตราสารหนี้ระยะสั้นปรับตัวขึ้น หลังจากนี้คาดว่านักลงทุนจะยังเน้นตราสารที่มีอายุคงเหลือสั้นไม่เกิน 1 ปี เพื่อรอดูจังหวะการลงทุนในภาวะดอกเบี้ยขาขึ้น บริษัทจึงออกกองทุนเปิดฟินันซ่าตราสารหนี้ 3M2 (FAMFIX3M2) อายุประมาณ 3 เดือน มูลค่าโครงการ 300 ล้านบาท เสนอขายวันที่ 25 ม.ค.–1 ก.พ. 2554 ผลตอบแทนประมาณ 1.95% ต่อปี จองซื้อขั้นต่ำ 2,000 บาท 
กองทุนจะเน้นการลงทุนในระยะสั้นที่ให้ผลตอบแทนสูงในสภาวะทิศทางดอกเบี้ยอยู่ในช่วงขาขึ้น โดยบริษัทคาดว่าจะลงทุนในพันธบัตรธนาคารแห่งประเทศไทย หรือตั๋วเงินคลัง ตั๋วเงินของธนาคารในประเทศธนาคารทิสโก้ (A), ตั๋วเงินธนาคารนครหลวงไทย ,ธนาคารสแตนดาร์ดชารต์เตอร์(ไทย) ,ธนาคารดอยซ์แบงค์ (ไทย), ธนาคารไทยเครดิตเพื่อรายย่อย , ธนาคารกรุงไทย (AA) , ธนาคารกรุงศรีอยุธยา (A), ตั๋วเงินบริษัทฟินันซ่า (BBB)ในประเทศ
ทั้งนี้ เนื่องจากแนวโน้มเศรษฐกิจภายในประเทศมีการฟื้นตัวอย่างชัดเจน เชื่อว่าจะเป็นปัจจัยสำคัญที่จะช่วยสร้างผลตอบแทนให้กับนักลงทุนได้เป็นอย่างดี โดยคาดว่าสถานการณ์ของอัตราดอกเบี้ยในประเทศไทยกำลังอยู่ในช่วงของการปรับตัวสูงขึ้นด้วย 
สำหรับนักลงทุนที่ต้องการพักเงินในตราสารที่มีความเสี่ยงต่ำ สภาพคล่องสูง ซื้อขายได้ทุกวันทำการ บริษัทแนะนำกองทุนฟินันซ่าเพิ่มพูนทรัพย์ (FAM VF) ซึ่งเป็นกองทุนตลาดเงิน ที่บริษัทเปิดเมื่อปีที่ผ่านมา ขนาดกองทุนอยู่ที่ 715 ล้านบาท โดยกองทุน ลงทุนในเงินฝาก ตราสารหนี้ภาครัฐ ตราสารหนี้ภาคสถาบันการเงินในประเทศ ที่มีกำหนดการชำระคืนเมื่อทวงถามหรือมีอายุสัญญาหรือจะครบกำหนดชำระคืนไม่เกิน 1 ปี ปัจจุบัน ณ วันที่ 21 ม.ค. 2554 ให้ผลตอบแทนหลังหักค่าใช้จ่าย 1.60% ต่อปี
นายธีรพันธุ์ กล่าวว่า สำหรับหุ้นไทยปรับตัวลงหนักจากแรงขายของต่างชาติที่ปรับพอร์ตโยกไปลงทุนในยุโรปและสหรัฐ แต่ที่สุดแล้วเชื่อว่าเงินจะกลับเข้ามาในเอเชียจากเศรษฐกิจที่ยังเติบโตสูง ช่วงนี้ต่างชาติที่ลงทุนระยะสั้นขายทำกำไร แต่ต่างชาติที่ลงทุนระยะยาวยังอยู่ จึงเชื่อว่าหุ้นไทยแค่ปรับฐาน
“หุ้นที่ปรับตัวลง เป็นโอกาสในการเข้าไปลงทุน บริษัทจึงมีแผนออกกองทุนทาร์เก็ตฟันด์ที่กำหนดผลตอบแทนชัดเจน และอาจจะเลือกลงทุนเป็นรายกลุ่ม คาดว่าเดือน ก.พ.นี้ จะขายได้” นายธีรพันธุ์ กล่าว